यह न सिर्फ स्वतंत्र भारत की सबसे विशाल और सबसे विकराल राष्ट्रीय आपदा है बल्कि हमारे लिए राष्ट्रीय शर्म की बात भी है क्योंकि कोसी की प्रलयंकारी विनाशलीला प्राकृतिक प्रकोप न हो कर एक मानव निर्मित आपदा है जिसे हवाई सर्वेक्षणों और हजारों करोड़ों की सहयता राशि के (अधिकांश खोखले) उद्घोषों के शोर में दबा दिया जाता है। जग जाहिर है कि आपदा के समय केन्द्रीय और प्रादेशिक सरकारों द्वारा आर्थिक सहायता की घोषणाएं करने की जो होड़ लग जाती है उनमे से आधिकांश कार्यान्वित नहीं होती जो थोड़ी बहुत कार्यान्वित होती भी हैं तो आपदा के कई वर्षो बाद। 2007 में बिहार में आई भयंकर बाढ़ के संदर्भ में केन्द्रीय सरकार ने जिस सहायता राशि की घोषणा की थी वह रीशि अगस्त 2008 तक बिहार को उपलब्ध नहीं हुई थी।